CELEX: 62011CA0364
Language: et
Date: 2012-12-19 00:00:00
Title: Kohtuasi C-364/11: Euroopa Kohtu (suurkoda) 19. detsembri 2012 . aasta otsus (Fővárosi Bíróság’i (Ungari) eelotsusetaotlus) — Mostafa Abed El Karem El Kott, Chadi Amin A Radi, Hazem Kamel Ismail versus Bevándorlási és Állampolgársági Hivatal (Direktiiv 2004/83/EÜ — Pagulasseisundi või täiendava kaitse seisundi andmise miinimumnõuded — Palestiina päritolu kodakondsuseta isikud, kes tõepoolest on kasutanud Palestiina pagulasi Lähis-Idas toetava ÜRO abiorganisatsiooni (UNRWA) abi — Selliste kodakondsuseta isikute õigus pagulasseisundi tunnustamisele direktiivi 2004/83 artikli 12 lõike 1 punkti a teise lause alusel — Kohaldamise tingimused — Kõnealuse abi UNRWA poolt osutamise lakkamine „mingil põhjusel” — Tõend — Tagajärjed huvitatud isikutele, kes taotlevad pagulasseisundit — „Ipso facto õigus (sellest) direktiivist tulenevatele hüvitistele” — „Pagulasena” selle direktiivi artikli 2 punkti c tähenduses ipso facto tunnustamine ja pagulasseisundi andmine vastavalt selle direktiivi artiklile 13)

16.2.2013   
            
            
               ET
            
            
               Euroopa Liidu Teataja
            
            
               C 46/8
            
         Euroopa Kohtu (suurkoda) 19. detsembri 2012. aasta otsus (Fővárosi Bíróság’i (Ungari) eelotsusetaotlus) — Mostafa Abed El Karem El Kott, Chadi Amin A Radi, Hazem Kamel Ismail versus Bevándorlási és Állampolgársági Hivatal
   (Kohtuasi C-364/11) (1)
   
   (Direktiiv 2004/83/EÜ - Pagulasseisundi või täiendava kaitse seisundi andmise miinimumnõuded - Palestiina päritolu kodakondsuseta isikud, kes tõepoolest on kasutanud Palestiina pagulasi Lähis-Idas toetava ÜRO abiorganisatsiooni (UNRWA) abi - Selliste kodakondsuseta isikute õigus pagulasseisundi tunnustamisele direktiivi 2004/83 artikli 12 lõike 1 punkti a teise lause alusel - Kohaldamise tingimused - Kõnealuse abi UNRWA poolt osutamise lakkamine „mingil põhjusel” - Tõend - Tagajärjed huvitatud isikutele, kes taotlevad pagulasseisundit - „Ipso facto õigus (sellest) direktiivist tulenevatele hüvitistele” - „Pagulasena” selle direktiivi artikli 2 punkti c tähenduses ipso facto tunnustamine ja pagulasseisundi andmine vastavalt selle direktiivi artiklile 13)
   2013/C 46/14
   Kohtumenetluse keel: ungari
   
      Eelotsusetaotluse esitanud kohus
   
   Fővárosi Bíróság
   
      Põhikohtuasja pooled
   
   
      Kaebajad: Mostafa Abed El Karem El Kott, Chadi Amin A Radi ja Hazem Kamel Ismail
   
      Vastustaja: Bevándorlási és Állampolgársági Hivatal
   
      Menetluses osales: ENSZ Menekültügyi Főbiztossága
   
      Ese
   
   Eelotsusetaotlus — Fovárosi Bíróság — Nõukogu 29. aprilli 2004. aasta direktiivi 2004/83/EÜ miinimumnõuete kohta, mida kolmandate riikide kodanikud ja kodakondsuseta isikud peavad täitma, et saada pagulase või muul põhjusel rahvusvahelist kaitset vajava isiku staatus, ja antava kaitse sisu kohta (ELT L 304, lk 12; ELT eriväljaanne 19/07, lk 96) artikli 12 lõike 1 punkti a tõlgendamine — Palestiina päritolu kodakondsuseta isik, kes on kasutanud Palestiina pagulasi Lähis-Idas toetava ÜRO abiorganisatsiooni (UNRWA) kaitset — Selle kodakondsuseta isiku ipso facto õigus direktiivist 2004/83/EÜ tulenevatele hüvitistele nimetatud organi tagatud kaitse lakkamisel — Tingimused, mille esinemisel võib lugeda, et kaitse on lakanud — Mõiste „õigus käesolevast direktiivist tulenevatele hüvitistele”
   
      Resolutsioon
   
   
               1.
            
            
               Nõukogu 29. aprilli 2004. aasta direktiivi 2004/83/EÜ (miinimumnõuete kohta, mida kolmandate riikide kodanikud ja kodakondsuseta isikud peavad täitma, et saada pagulase või muul põhjusel rahvusvahelist kaitset vajava isiku staatus, ja antava kaitse sisu kohta) artikli 12 lõike 1 punkti a teist lauset tuleb tõlgendada nii, et muu ÜRO organi või agentuuri kui ÜRO Pagulaste Ülemvoliniku Ameti kaitse või abi „mingil põhjusel” lakkamine hõlmab ka sellise isiku olukorda, kes pärast seda, kui ta on kõnealust kaitset või abi tõepoolest kasutanud, lakkab seda kasutamast põhjusel, mis ei allu tema kontrollile ning on tema tahtest sõltumatu. Sellise isiku esitatud varjupaigataotluse läbivaatamise eest vastutava liikmesriigi pädevad ametiasutused peavad taotlust individuaalsetel alustel läbi vaadates kontrollima, kas see isik oli sunnitud lahkuma selle organi või agentuuri tegevuspiirkonnast; sellise olukorraga on tegu, kui tema isiklik seisund oli äärmiselt ebaturvaline ning asjaomasel organil või agentuuril ei olnud võimalik tagada talle selles piirkonnas elutingimusi, mis vastavad sellele organile või agentuurile seatud ülesandele.
            
         
               2.
            
            
               Direktiivi 2004/83 artikli 12 lõike 1 punkti a teist lauset tuleb tõlgendada nii, et kui varjupaigataotluse läbivaatamise eest vastutava liikmesriigi pädevad ametiasutused on tuvastanud, et Palestiina pagulasi Lähis-Idas toetava ÜRO abiorganisatsiooni (UNRWA) kaitse või abi lakkamisega seonduv tingimus on taotleja puhul täidetud, siis tingib asjaolu, et taotlejal „on (…) ipso facto õigus (sellest) direktiivist tulenevatele hüvitistele” selle liikmesriigi poolt pagulasena tunnustamise selle direktiivi artikli 2 punkti c tähenduses ning pagulasseisundi ipso facto andmise sellele taotlejale, välja arvatud siiski juhul, kui taotleja kuulub selle artikli 12 lõike 1 punkti b või lõigete 2 ja 3 kohaldamisalasse.
            
         
      (1)  ELT C 347, 26.11.2011.